               EURÓPAI BIZOTTSÁG
            Brüsszel, 2021.9.8.
            COM(2021) 537 final
            2021/0286(NLE)
            Javaslat
            A TANÁCS HATÁROZATA
            az Európai Unió által az 1992. évi nemzetközi cukormegállapodás módosítása tekintetében a Nemzetközi Cukortanácsban képviselendő álláspontról
            {SWD(2021) 235 final}

               INDOKOLÁS

               1.A javaslat tárgya

               E javaslat tárgya az Unió által képviselendő álláspont meghatározásáról szóló határozat az Unió által a Nemzetközi Cukortanácsban a nemzetközi cukormegállapodás (a továbbiakban: megállapodás) 44. cikkének (1) bekezdése alapján tartandó azon minősített szavazással kapcsolatban, amelynek értelmében a Nemzetközi Cukorszervezet tagjai számára javasolják a megállapodás módosítását a 2019 júliusában megkezdett, a megállapodás részleges felülvizsgálatról folytatott tárgyalások eredményével összhangban.

               2.A javaslat háttere

               2.1.Az 1992. évi nemzetközi cukormegállapodás

               Az 1992. évi megállapodás célja, hogy biztosítsa a fokozott nemzetközi együttműködést a cukorral kapcsolatos globális kérdésekben és a kapcsolódó területeken, fórumot biztosítson a cukorról és a globális cukorágazat helyzetének javításáról folytatott kormányközi konzultációkhoz, a globális cukorpiac és az egyéb édesítőszerek helyzetét érintően gyűjtött és szolgáltatott információk révén előmozdítsa a kereskedelmet, továbbá ösztönözze a cukor iránti kereslet növekedését, különösen a nem hagyományos felhasználások tekintetében.

               A megállapodás 1993. január 1-jén hatályba lépett.

               Az Európai Unió a megállapodás részes fele
                  1
               . A 92/580/EGK tanácsi határozattal megkötött megállapodás 1993. január 1-jén lépett hatályba. A megállapodást hároméves, 1995. december 31-ig tartó időszakra kötötték, és azóta rendszeresen meghosszabbították további kétéves időszakokra, a 45. cikkben előírtaknak megfelelően. A megállapodást legutóbb 2019 júliusában hosszabbították meg
                  2
               , és 2021. december 31-ig marad hatályban. A Bizottság tanácsi határozatra irányuló javaslatot dolgozott ki a megállapodás 2023 decemberéig történő meghosszabbításáról. Az e javaslatra vonatkozó elfogadási eljárás folyamatban van.

               Az Uniónak érdekében áll, hogy részes fele legyen egy cukorról szóló nemzetközi megállapodásnak, figyelembe véve az ágazat jelentőségét számos tagállam és az uniós cukorágazat gazdaságossága számára.

               2.2.A Nemzetközi Cukortanács

               A Nemzetközi Cukortanács a megállapodás rendelkezéseinek végrehajtásához szükséges feladatok ellátásáért felelős szerv. Szabályokat és rendelkezéseket fogad el, többek között a Nemzetközi Cukortanácsra és bizottságaira vonatkozó eljárási szabályokat, valamint a Nemzetközi Cukorszervezet pénzügyi és személyzeti szabályzatait. A Nemzetközi Cukortanács megőrzi a szükséges nyilvántartásokat, és éves jelentést, illetve szükség esetén egyéb információkat tesz közzé.

               A megállapodás részes felei összesen 2 000 szavazattal rendelkeznek. A megállapodás minden egyes tagja meghatározott számú szavazattal rendelkezik, amely a megállapodásban előre meghatározott kritériumok alapján évente kiigazításra kerül. Ha a megállapodás másképp nem rendelkezik, a Cukortanács valamennyi határozatát elvben konszenzussal kell meghozni. Konszenzus hiányában a határozatokat egyszerű többséggel kell meghozni, kivéve, ha a megállapodás minősített szavazást ír elő.

               2.3.A Nemzetközi Cukortanács tervezett jogi aktusa

               2017-ben a Bizottság felhatalmazást kapott a Tanácstól
                  3
                arra, hogy a Nemzetközi Cukortanács keretében tárgyalásokat kezdjen a megállapodás többi részes felével a megállapodás korszerűsítése céljából, különös tekintettel arra az ellentmondásra, amely egyfelől a Nemzetközi Cukorszervezet tagjai által képviselt szavazatok száma és a tagok pénzügyi hozzájárulása, másfelől e tagok globális cukorpiacon elfoglalt relatív pozíciója között fennáll. Ezt a felhatalmazást 2019-ben meghosszabbították, és 2021. december 31-ig marad érvényben
                  4
               .

               A Nemzetközi Cukortanács 2019. július 19-i 55. ülésén úgy határozott, hogy az UNCTAD iránymutatása alapján megkezdi a tárgyalásokat. Ezek a tárgyalások a megállapodás részleges felülvizsgálatára vonatkoztak, a következő három területre összpontosítva: az igazgatási költségvetés és a tagok 25. cikk szerinti hozzájárulásai; a célkitűzések, tanulmányok, értékelések és kutatási tevékenységek kiszélesítése annak érdekében, hogy az 1., 32., 33. és 34. cikk hatálya kiterjedjen más, cukorral kapcsolatos termékekre (különösen a bioetanolra); valamint az ügyvezető igazgató 23. cikk szerinti kinevezésének szabályai.

               a)Az igazgatási költségvetés és a tagok 25. cikk szerinti hozzájárulásai

               A Tanács tárgyalási felhatalmazása alapján a Bizottság konkrét javaslatokat terjesztett elő a megállapodás 25. cikkének módosítására vonatkozóan, amely az igazgatási költségvetés elfogadása és a tagok hozzájárulásai tekintetében irányadó. Ezt a javaslatot az a tény váltotta ki, hogy a Nemzetközi Cukorszervezetbeli tagsággal kapcsolatos pénzügyi hozzájárulásokra vonatkozó hatályos szabályok értelmében az Unió pénzügyi hozzájárulása 1992 óta változatlan, noha a globális cukorpiac és különösen az Unió azon belüli relatív pozíciója azóta jelentős mértékben megváltozott. Ennek következtében az Unió az elmúlt években aránytalanul nagy részt vállalt a Nemzetközi Cukorszervezet költségvetési kiadásaiból
                  5
                és az ehhez kapcsolódó felelősségből. A helyzet kezelése érdekében a Bizottság tárgyalásokat kezdeményezett egy felülvizsgált számítási módszerről és egy hatékonyabb kiigazítási mechanizmusról. A javasolt képlet egyenlő súllyal veszi figyelembe a vonatkozó indikátorokat: termelés, fogyasztás, export, import és fizetési képesség tényező, és ötéves mozgó átlagokon alapuló éves kiigazítási mechanizmussal figyelembe veszi az idők során bekövetkező strukturális változásokat. Annak érdekében, hogy a szavazatok jelenlegi megoszlása igazodjon a cukor világpiacának jelenlegi realitásaihoz, átmeneti mechanizmust kell bevezetni, amely a szavazatok számának éves változását az első öt évben 15 %-ra, az átmeneti időszak fennmaradó részére pedig 20 %-ra korlátozza. Az átmeneti időszak nem haladhatja meg a tíz évet. A Bizottság az Unió képviseletében és a megadott tárgyalási felhatalmazásnak megfelelően támogatta a megállapodás 25. cikkének a tárgyalások eredményeként történő módosítását.

               b)A célkitűzések, tanulmányok, értékelések és kutatási tevékenységek kiszélesítése annak érdekében, hogy az 1., 32., 33. és 34. cikk hatálya kiterjedjen a cukorral kapcsolatos más termékekre

               A megállapodás részleges felülvizsgálatára irányuló tárgyalások során a megállapodás többi tagja módosításokat javasolt az 1. cikkre (célkitűzések), a 32. cikkre (tájékoztatás és tanulmányok), a 33. cikkre (piaci értékelések, fogyasztás és statisztika) és a 34. cikkre (kutatás és fejlesztés) vonatkozóan. Az e módosítások révén javasolt változtatások a következőket foglalják magukban:

               (1)a bioetanol felvétele a megállapodás általános célkitűzései közé (1. cikk, I. fejezet);

               (2)tágabb megközelítés a „tájékoztatás és tanulmányok” (32. cikk, IX. fejezet), a „piaci értékelések, fogyasztás és statisztikák” (33. cikk, IX. fejezet), a „kutatás és fejlesztés” (34. cikk, X. fejezet) tekintetében, lényegében azért, hogy lehetővé váljon a cukorral kapcsolatos más termékek (különösen a bioetanol) bevonása az ilyen tevékenységekbe.

               A Bizottság az Unió képviseletében és a kapott tárgyalási felhatalmazásának megfelelően támogatta ezeket a módosításokat, mivel a megállapodás 1. cikkében felvázolt átfogó cél nem fog változni a bioetanol felvételével.

               A fenti a) és b) pont alatti módosításokat hosszasan megvitatták, és a Nemzetközi Cukortanács 2020 novemberében tartott 57.ülésén konszenzust ért el azok végleges szövegéről.

               c)Az ügyvezető igazgató 23. cikk szerinti kinevezésének szabályai

               Brazília 2020 decemberében javaslatot tett a megállapodás 23. cikkének az ügyvezető igazgató kinevezésére vonatkozó szabályok tekintetében történő módosítására. Az e módosítás által bevezetett fő változás az ügyvezető igazgató által betölthető megbízatások számának kettőre való korlátozása. Jelenleg sem a megállapodás IV. fejezete, sem a kapcsolódó igazgatási szabályokra vonatkozó IX. fejezete nem foglalkozik ezekkel a szempontokkal. Bár azt az elfogadott 2020. január 31-i határidő után nyújtották be, az EU támogatta e módosítás felvételét a megállapodás jelenlegi részleges felülvizsgálatába, mivel az a Nemzetközi Cukorszervezet tevékenységeinek javítását célozza, és hozzájárul a szervezet korszerűsítésének átfogó célkitűzéséhez. A Nemzetközi Cukortanács a 2021. júniusi 58. ülésén megállapodásra jutott e módosítás végleges szövegéről, valamint annak a megállapodás jelenlegi részleges felülvizsgálatába való beillesztéséről.

               A megállapodás részleges felülvizsgálatára irányuló tárgyalások során elfogadott valamennyi fenti módosítást a megállapodás 44. cikkében meghatározott eljárásnak megfelelően kell elfogadni annak érdekében, hogy hatályba léphessenek: „A tanács minősített szavazással javasolhatja a tagoknak e megállapodás módosítását. A tanács határidőt tűzhet ki, amelyet követően minden tag köteles értesíteni a letéteményest a módosítás elfogadásáról. A módosítás 100 nappal azt követően lép hatályba, hogy a letéteményes megkapta az elfogadásról szóló értesítést azon tagoktól, akik a 25. cikkben meghatározottak szerint a tagok 11. cikk szerinti összes szavazatának legalább kétharmadával rendelkeznek, vagy a tanács által minősített szavazással meghatározott későbbi időpontban. A tanács határidőt tűzhet ki, amelyen belül minden tag köteles értesíteni a letéteményest a módosítás elfogadásáról, és amennyiben a módosítás ezen időpontig nem lép hatályba, azt visszavontnak kell tekinteni. A tanács a letéteményes rendelkezésére bocsátja az annak megállapításához szükséges információkat, hogy a kapott elfogadási értesítések elegendőek-e a módosítás hatályossá tételéhez”.

               A fenti cikk értelmében a Nemzetközi Cukortanács a 2021. november 26-ra tervezett következő ülésén:

               ·javasolja a tagoknak, hogy konszenzussal, vagy ha nem sikerül konszenzust elérni, minősített szavazással módosítsák a megállapodást;

               ·konszenzussal, vagy ha nem sikerül konszenzust elérni, minősített szavazással jóváhagyja a módosítás végrehajtásának ütemtervét. A Nemzetközi Cukorszervezet titkársága javaslatot tett a 44. cikk szerinti módosítási eljárás végrehajtásának ütemtervére, valamint a megállapodás cikkeire vonatkozó, a megállapodás részleges felülvizsgálatáról folytatott tárgyalásokból eredő módosítások későbbi hatálybalépésére. A javasolt ütemtervet a Nemzetközi Cukortanács 2021. június 18-i 58. ülésén terjesztették elő. Az ülés során egyetlen képviselő sem emelt kifogást a javasolt végrehajtási ütemtervvel kapcsolatban.

               A fent említett javasolt végrehajtási ütemterv fő mérföldkövei a következők:

               ·A tagállamok 2023. június 30-ig értesítik a letéteményest a módosítások elfogadásáról. Ezt a határidőt azért javasolják, hogy elegendő idő álljon a tagok rendelkezésére a megállapodás módosításának jóváhagyásához szükséges valamennyi alkotmányos eljárás lefolytatására.

               ·Ha a letéteményes az összes szavazat legalább kétharmadával rendelkező tagoktól kapott az elfogadásról szóló értesítést, a módosítások 2023. október 31-én lépnek hatályba. Ez körülbelül 123 nappal az elfogadásról szóló értesítés kézhezvételére meghatározott nap (azaz 2023. június 30.) után van. Azok a tagok, amelyek eddig az időpontig nem küldenek az elfogadásról szóló értesítést, megszűnnek a megállapodás részes felei lenni.

               ·Amennyiben a fenti helyzet bekövetkezik, a Nemzetközi Cukortanács 2023. évi második ülésén, amelyre 2023. november utolsó hetében vagy decemberének első hetében kerül sor, a tagok jóváhagyják a szavazatok felülvizsgált elosztását a megállapodás módosított 25. cikkében szereplő új számítási képlet szerint, valamint a 2024-re vonatkozó pénzügyi hozzájárulást5.

               ·A módosított megállapodás 2024. január 1-jén lép hatályba. Ez az időpont egybeesik a megállapodás 2022. január 1-jétől 2023. december 31-ig tartó időszakra vonatkozó legutóbbi meghosszabbításának lejártával (amelyet a Nemzetközi Cukortanács 2021. november 26-i ülése hagy jóvá
                  6
               ).

               ·Ha a letéteményes 2023. október 31-ig az összes szavazat kevesebb mint kétharmadával rendelkező tagoktól kap az elfogadásról szóló értesítést, a módosítás nem lép hatályba, és az 1992. évi megállapodás változatlanul hatályban marad.

               A fenti ütemterv összhangban van a megállapodás 44. cikkének rendelkezéseivel.

               3.Az Unió által képviselendő álláspont

               E határozat célja, hogy a Tanács felhatalmazást adjon a Bizottságnak arra, hogy a Nemzetközi Cukortanács 2021. november 26-án tartandó 59. ülésén az Unió képviseletében szavazzon arról, hogy a Nemzetközi Cukorszervezet tagjai számára javasolják a megállapodás módosítását az annak részleges felülvizsgálatára irányuló tárgyalások eredményével összhangban. A módosított megállapodástervezet az 1., 25., 23., 32., 33. és 34. cikkekre vonatkozó változtatásokat tartalmaz a megállapodás részleges felülvizsgálatára irányuló tárgyalások eredményeként (részletesen lásd a fenti 2.3. pont a), b) és c) alpontját).

               A Nemzetközi Cukorszervezet reformja egyértelműen az Unió érdekében áll; e reform célja, hogy a Nemzetközi Cukorszervezet jobban összhangba kerüljön az Unió által az egyéb nemzetközi terméktanácsokban támogatott gyakorlatokkal és a cukor világpiacán 1992 óta végbement változásokkal. Ez a reform átláthatóságot eredményezne a tagok szavazás során viselt felelősségét és pénzügyi hozzájárulásait illetően. Az ügyvezető igazgató kinevezésére és az általa ellátható megbízatások számának korlátozására vonatkozó egyértelmű szabályok megállapítása összhangban van az Unió azon céljával, hogy korszerűsítse a megállapodást, míg az etanolnak a Nemzetközi Cukorszervezet célkitűzéseibe és munkaprogramjába való hivatalos felvétele összhangba hozza annak tartalmát a már meglévő gyakorlattal.

               E határozat célja továbbá, hogy a Tanács felhatalmazást kapjon a Bizottságtól arra, hogy a Nemzetközi Cukortanács 2021. november 26-án tartandó 59. ülésén az Unió képviseletében egy olyan végrehajtási ütemterv mellett szavazzon, amely biztosítja, hogy a megállapodás módosításához kapcsolódó különböző mérföldkövek egyértelműen meghatározásra kerüljenek, és hogy a módosítás legkésőbb 2024. január 1-jén hatályba lépjen.

               4.Jogalap

               4.1.Eljárási jogalap

               4.1.1.Általános elvek

               Az Európai Unió működéséről szóló szerződés (EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által […] elfogadott szabályozás tartalmát”
                  7
               .

               4.1.2.A jelen esetre történő alkalmazás

               A Nemzetközi Cukortanács tervezett jogi aktusa módosítani fogja a megállapodást, amely az Unióra nézve kötelező nemzetközi megállapodás. A tervezett jogi aktus ezért joghatással bír.

               A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.

               4.2.2.A jelen esetre történő alkalmazás

               A tervezett jogi aktus célkitűzése és tartalma a közös kereskedelempolitikához kapcsolódik (mezőgazdasági termékek kereskedelme).

               Ezért a javasolt határozat anyagi jogalapja az EUMSZ 207. cikke.

               4.3.Következtetés

               A javasolt határozat jogalapja ezért az EUMSZ 207. cikke, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a Nemzetközi Cukortanács jogi aktusa módosítani fogja a megállapodást, elfogadását követően helyénvaló kihirdetni az Európai Unió Hivatalos Lapjában.

               2021/0286 (NLE)

               Javaslat

               A TANÁCS HATÁROZATA

               az Európai Unió által az 1992. évi nemzetközi cukormegállapodás módosítása tekintetében a Nemzetközi Cukortanácsban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikkére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az Unió az általa a 92/580/EGK tanácsi határozat
                  8
               1 révén megkötött 1992. évi nemzetközi cukormegállapodás (a továbbiakban: megállapodás) részes fele és a Nemzetközi Cukorszervezet tagja.

               (2)A megállapodás 8. cikke alapján a Nemzetközi Cukortanács ellátja a megállapodás rendelkezéseinek végrehajtásához szükséges valamennyi feladatot, vagy gondoskodik ezen feladatok ellátásáról. A megállapodás 13. cikke alapján a Nemzetközi Cukortanács valamennyi határozatát főszabályként konszenzussal hozza meg. Konszenzus hiányában a határozatokat egyszerű többséggel hozza meg, kivéve, ha a megállapodás minősített szavazást ír elő.

               (3)A megállapodás 25. cikke alapján a Nemzetközi Cukorszervezet tagjai összesen 2 000 szavazattal rendelkeznek. A Nemzetközi Cukorszervezet minden egyes tagja meghatározott számú szavazattal rendelkezik, amely az említett cikkben meghatározott kritériumokkal összhangban évente kiigazításra kerül.

               (4)Ugyanakkor a szavazatoknak a Nemzetközi Cukorszervezet tagjai közötti megoszlása – amely az érintett tagok által fizetendő hozzájárulás összegét is meghatározza – már nem tükrözi a globális cukorpiac valós helyzetét.

               (5)A megállapodásban foglalt, a Nemzetközi Cukorszervezetbeli tagsággal kapcsolatos pénzügyi hozzájárulásokra vonatkozó szabályok értelmében az Unió hozzájárulása 1992 óta változatlan, noha a globális cukorpiac és különösen az Unió azon belüli relatív pozíciója azóta jelentős mértékben megváltozott. Ennek következtében az Unió az elmúlt években aránytalanul nagy részt vállalt a Nemzetközi Cukorszervezet költségvetési kiadásaiból és az ehhez kapcsolódó felelősségből.

               (6)A Bizottság az (EU) 2017/2242 tanácsi határozat
                  9
               2 révén a felhatalmazást kapott a Tanácstól arra, hogy a Nemzetközi Cukortanács keretében tárgyalásokat kezdjen a megállapodás többi részes felével a megállapodás korszerűsítése céljából, különös tekintettel arra az ellentmondásra, amely egyfelől a Nemzetközi Cukorszervezet tagjai által képviselt szavazati potenciál és pénzügyi hozzájárulás, másfelől e tagok globális cukorpiacon elfoglalt relatív pozíciója között fennáll. Az (EU) 2019/2136 tanácsi határozat
                  10
               3 2021. december 31-ig meghosszabbította ezt a felhatalmazást.

               (7)A kapott felhatalmazás alapján a Bizottság tárgyalásokat folytatott a Nemzetközi Cukorszervezet tagországaival, és konkrét javaslatokat terjesztett elő a megállapodás 25. cikkének módosítására vonatkozóan, amely az igazgatási költségvetés elfogadása és a tagok hozzájárulásai tekintetében irányadó. 2019. július 19-i 55. ülésén a Nemzetközi Cukortanács úgy határozott, hogy a megállapodás részleges felülvizsgálatára vonatkozó tárgyalásokat az ENSZ Kereskedelmi és Fejlesztési Konferencia (UNCTAD) iránymutatása alapján a következő, 2019 novemberében tartandó ülése előtt megnyitja.

               (8)A Nemzetközi Cukorszervezet több tagjának kérését követően a Nemzetközi Cukortanács úgy határozott, hogy a megállapodás 25. cikkének az Unió által javasolt felülvizsgálata mellett a megállapodás egyéb területeiről is hivatalos tárgyalásokat kell folytatni, különös tekintettel a megállapodás 1. cikke szerinti célkitűzésekre és a Nemzetközi Cukorszervezetnek a megállapodás 32., 33. és 34. cikke szerinti munkaprioritásaira, valamint az ügyvezető igazgatónak a megállapodás 23. cikke szerinti kinevezésére vonatkozó szabályokra. Az említett cikkekre vonatkozó módosítások végleges megfogalmazásáról a Nemzetközi Cukortanács a 2020. novemberi 57. ülésén és a 2021. júniusi 58. ülésén állapodott meg.

               (9)A szóban forgó tárgyalások keretében egyeztetett módosításokat a megállapodás 44. cikkében meghatározott eljárásnak megfelelően kell elfogadni. Az említett cikk alapján a Nemzetközi Cukortanács minősített szavazás útján javasolhatja a Nemzetközi Cukorszervezet tagjainak a megállapodás módosítását. Mivel az Unió a megállapodás 7. cikkének megfelelően a Nemzetközi Cukortanács tagja, részt vehet ebben, a megállapodás intézményi keretrendszerének módosítására irányuló eljárás indítását célzó minősített szavazásban.

               (10)A megállapodás részleges felülvizsgálatának végrehajtására vonatkozó ütemterv szerint a Nemzetközi Cukortanács 2021 novemberére tervezett 59. ülésén a megállapodás 44. cikke szerinti minősített szavazással szavaznak arról, hogy javasolják a tagoknak a megállapodás módosítását.

               (11)Helyénvaló ezért meghatározni az Unió képviseletében a Nemzetközi Cukortanács 59. ülésén képviselendő álláspontot, mivel az Unió érdekében áll a megállapodás olyan módosítása, hogy az tükrözze a megállapodás részleges felülvizsgálatára irányuló tárgyalások eredményét.

               (12)Helyénvaló továbbá meghatározni az Unió képviseletében a Nemzetközi Cukortanács 59. ülésén a megállapodás fent említett módosítása végrehajtásának ütemterve tekintetében képviselendő álláspontot, mivel az Unió érdekében áll, hogy a módosítást legkésőbb 2024. január 1-jéig végrehajtsák,

               ELFOGADTA EZT A HATÁROZATOT:

               1. cikk

               A Nemzetközi Cukortanács 2021. november 26-án tartandó 59. ülésén az 1992. évi nemzetközi cukormegállapodás 44. cikke alapján tartandó minősített szavazással kapcsolatban az Unió által képviselendő álláspontot e határozat melléklete tartalmazza.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                        PÉNZÜGYI KIMUTATÁS

                        FinancSt/10/
                           PSH/hn/xxxxxx

                        6.22.2021.1

                        DÁTUM: 2021.7.12.

                        1.

                        KÖLTSÉGVETÉSI TÉTEL:

                        14 20 03 06. Nemzetközi szervezetek és megállapodások

                        ELŐIRÁNYZATOK:

                        B2021 6 300 000 EUR

                        2.

                        CÍM:

                        Javaslat a Tanácsnak az Európai Unió által az 1992. évi nemzetközi cukormegállapodás módosítása tekintetében a Nemzetközi Cukortanácsban képviselendő álláspontról

                        3.

                        JOGALAP: Az Európai Unió működéséről szóló szerződés 207. cikke, összefüggésben 218. cikkének (9) bekezdésével

                        4.

                        CÉLKITŰZÉSEK:

                        Az Unió által képviselendő álláspont meghatározása az Unió által a Nemzetközi Cukortanácsban a nemzetközi cukormegállapodás 44. cikkének (1) bekezdése alapján tartandó azon minősített szavazással kapcsolatban, amelynek értelmében a Nemzetközi Cukorszervezet tagjai számára javasolják a megállapodás módosítását a 2019 júliusában megkezdett, a megállapodás részleges felülvizsgálatról folytatott tárgyalások eredményével összhangban. A felülvizsgálat elsősorban egy felülvizsgált számítási módszerre és egy hatékonyabb kiigazítási mechanizmusra vonatkozik annak érdekében, hogy normalizálják az EU részesedését a költségvetési költségekből és a Nemzetközi Cukorszervezeten belüli felelősségből.

                        5.

                        PÉNZÜGYI HATÁSOK

                        12 HÓNAPOS IDŐSZAK

                           (millió EUR)

                        FOLYÓ PÉNZÜGYI ÉV

                        2021

                        (millió EUR)

                        KÖVETKEZŐ PÉNZÜGYI ÉV

                        2022

                        (millió EUR)

                        5.0.

                        KIADÁSOK

                        –
                              AZ EU-KÖLTSÉGVETÉS TERHÉRE
                           (VISSZATÉRÍTÉSEK/BEAVATKOZÁSOK)

                        –
                              NEMZETI HATÓSÁGOK

                        –
                              EGYÉB

                        5.1.

                        BEVÉTELEK

                        –
                              AZ EU SAJÁT FORRÁSAI
                           (LEFÖLÖZÉSEK/VÁMOK)

                        –
                              NEMZETI SZINTŰ BEVÉTELEK

                        2023 (millió EUR)

                        5.0.1.

                        KIADÁSI ELŐIRÁNYZAT

                        5.1.1.

                        BEVÉTELI ELŐIRÁNYZAT

                        5.2.

                        SZÁMÍTÁSI MÓDSZER:

                        6.0.

                        FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL?

                        IGEN

                        6.1.

                        FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL?

                        –

                        6.2.

                        SZÜKSÉG LESZ-E PÓTKÖLTSÉGVETÉSRE?

                        –

                        6.3.

                        SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE?

                        IGEN

                        ÉSZREVÉTELEK:

                        A javaslat 2024-től pénzügyi következményekkel járhat, de ezek jelenleg nem számszerűsíthetők. A pénzügyi hozzájárulás uniós részesedése a módosítási megállapodást követően az EU-nak juttatott szavazatok végleges számától függően változik. Az uniós részesedés nagy valószínűséggel csökkenni fog.

                     (1)

                        A Tanács 92/580/EGK határozata (1992. november 13.) (HL L 379., 1992.12.23., 15. o.).

                     (2)

                        A Tanács 2019/1251 határozata (2019. július 15.) az 1992. évi nemzetközi cukormegállapodás meghosszabbítása tekintetében a Nemzetközi Cukortanácsban az Európai Unió nevében képviselendő álláspontról (HL L 195., 2019.7.23., 18. o.).

                     (3)

                        A Tanács 2017/2242 határozata (2017. november 30.) az 1992. évi nemzetközi cukormegállapodás módosítására irányuló tárgyalások megkezdésére való felhatalmazásról (HL L 322., 2017.12.7., 29. o.).

                     (4)

                        A Tanács 2019/2136 határozata (2019. december 5.) a nemzetközi cukormegállapodás módosítására irányuló tárgyalások megkezdésére való felhatalmazásról (HL L 324., 2019.12.13., 3 o.).

                     (5)

                        Az egyes tagoknak a Nemzetközi Cukorszervezet éves költségvetéséhez való pénzügyi hozzájárulása kiszámításához a 25. cikknek megfelelően meghatározott szavazatszámot és az egy szavazatra jutó összeget kell felhasználni.

                     (6)

                        A Bizottság tanácsi határozatra irányuló javaslatot dolgozott ki a megállapodás 2023 decemberéig történő meghosszabbításáról. Az e javaslatra vonatkozó elfogadási eljárás folyamatban van.

                     (7)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (8)
                  1
                        A Tanács 92/580/EGK határozata (1992. november 13.) az 1992. évi nemzetközi cukormegállapodás aláírásáról és megkötéséről (HL L 379., 1992.12.23., 15. o.).

                     (9)
                  2
                        A Tanács (EU) 2017/2242 határozata (2017. november 30.) az 1992. évi nemzetközi cukormegállapodás módosítására irányuló tárgyalások megkezdésére való felhatalmazásról (HL L 322., 2017.12.7., 29. o.).

                     (10)
                  3
                        A Tanács (EU) 2019/2136 határozata (2019. december 5.) az 1992. évi nemzetközi cukormegállapodás módosítására irányuló tárgyalások megkezdésére való felhatalmazásról (HL L 324., 2019.12.13., 3. o.).

    ---documentbreak---

               EURÓPAI BIZOTTSÁG
            Brüsszel, 2021.9.8.
            COM(2021) 537 final
            MELLÉKLET
            a következőhöz:
            JavaslatA TANÁCS HATÁROZATA
            az Európai Unió által az 1992. évi nemzetközi cukormegállapodás módosítása tekintetében a Nemzetközi Cukortanácsban képviselendő álláspontról
            {SWD(2021) 235 final}

               MELLÉKLET

               Az Unió által képviselendő álláspont a Nemzetközi Cukortanács 59. ülésén tartandó minősített szavazáson a következők melletti szavazás:

               a)ajánlás a Nemzetközi Cukorszervezet tagjainak, hogy módosítsák a nemzetközi cukormegállapodást annak érdekében, hogy az tükrözze a megállapodás 1., 23., 25., 32., 33. és 34. cikkének részleges felülvizsgálatára irányuló tárgyalásokból eredő változásokat;

               b)a Nemzetközi Cukortanács 2021. júniusi 58. ülésén elfogadott ütemterv jóváhagyása, amely meghatározza a megállapodás 44. cikkében meghatározott eljárás különböző szakaszaira vonatkozó határidőket;

               c)az a) pontban említett módosítás végrehajtása a b) pontban említett ütemtervnek megfelelően, biztosítva azt, hogy a módosítás legkésőbb 2024. január 1-jén hatályba lépjen.

               A Nemzetközi Cukortanács egyéb dokumentumainak technikai kiigazításáról az Uniót a Nemzetközi Cukortanácsban képviselő személyek az Unió nevében képviselendő álláspont meghatározásáról szóló további tanácsi határozat nélkül is megállapodhatnak, amennyiben azok az első bekezdés a) pontjában említett módosításból erednek.


               EURÓPAI BIZOTTSÁG
            Brüsszel, 2020.12.8.
            COM(2020) 659 final/2
            2020/0296(NLE)
            COM(2020) 659 final of 16.10.2020 downgraded on 8.12.2020.
            Javaslat
            A TANÁCS HATÁROZATA
            az 1972. évi jegyzőkönyvvel módosított, 1961. évi Egységes Kábítószer Egyezmény és a pszichotrop anyagokról szóló, 1971. évi egyezmény szerinti anyagjegyzékekbe való felvétel tekintetében a Kábítószer-bizottság újra összehívott 63. ülésszakán az Európai Unió nevében képviselendő álláspontról

               INDOKOLÁS

               1.A javaslat tárgya

               E javaslat tárgya az ENSZ-nek az 1972. évi jegyzőkönyvvel módosított, 1961. évi Egységes Kábítószer Egyezménye és az ENSZ pszichotrop anyagokról szóló, 1971. évi egyezménye szerinti anyagjegyzékekbe való felvétel tekintetében a Kábítószer-bizottság újra összehívott 63. ülésszakán az Unió által képviselendő álláspont meghatározásáról szóló határozat. A Kábítószer-bizottság újra összehívott 63. ülésszakára a tervek szerint 2020. december 3–4-én kerül sor.

               2.A javaslat háttere

               2.1. Az ENSZ-nek az 1972. évi jegyzőkönyvvel módosított, 1961. évi Egységes Kábítószer Egyezménye és az ENSZ pszichotrop anyagokról szóló, 1971. évi egyezménye

               Az Egyesült Nemzetek Szervezetének (ENSZ) az 1972. évi jegyzőkönyvvel módosított, 1961. évi Egységes Kábítószer Egyezménye (a továbbiakban: Kábítószer Egyezmény)
                  1
                arra irányul, hogy összehangolt nemzetközi fellépéssel vegye fel a küzdelmet a kábítószerekkel való visszaéléssel szemben. Az intervenció és ellenőrzés két, egymással összefüggően működő formáját határozza meg. Először is, kizárólag orvosi és tudományos célokra kívánja korlátozni a kábítószerek birtoklását, alkalmazását, kereskedelmét, forgalmazását, behozatalát, kivitelét, gyártását és előállítását. Másodszor, a kábítószer-kereskedők visszatartását és elrettentését célzó nemzetközi együttműködéssel küzd a kábítószer-kereskedelem ellen.

               A pszichotrop anyagokról szóló, 1971. évi ENSZ-egyezmény
                  2
                (a továbbiakban: a pszichotrop anyagokról szóló egyezmény) létrehozza a pszichotrop anyagok nemzetközi ellenőrzési rendszerét. Az egyezmény a kábítószerek körének diverzifikációjára és bővülésére reagálva ellenőrzéseket vezetett be számos szintetikus kábítószerre vonatkozóan, figyelembe véve egyrészt az azokkal való visszaélés lehetőségét, másrészt pedig terápiás értéküket.

               Valamennyi uniós tagállam részes fele az egyezményeknek, míg az Unió nem.

               2.2.A Kábítószer-bizottság

               A Kábítószer-bizottság az ENSZ Gazdasági és Szociális Tanácsának bizottsága, amelynek feladat- és jogkörét többek között a két egyezmény határozza meg. A bizottságot a Gazdasági és Szociális Tanács által kiválasztott 53 ENSZ tagállam alkotja. A 2020. decemberben 12 EU-tagállam rendelkezik majd szavazati joggal a Kábítószer-bizottságban
                  3
               . Az Unió megfigyelői státusszal rendelkezik a Kábítószer-bizottságban.

               2.3.A Kábítószer-bizottság tervezett jogi aktusa

               A Kábítószer-bizottság a kábítószer-függőséggel foglalkozó szakértői bizottság (ECDD) tanácsadása nyomán eljáró Egészségügyi Világszervezet (WHO) ajánlásai alapján rendszeresen módosítja az egyezmények mellékleteibe foglalt anyagjegyzékeket.

               A WHO 2019. január 24-én hat ajánlást
                  4
                nyújtott be az ENSZ főtitkárának, amelyeket az ECDD 41. ülésén a kannabisz és a kannabiszhoz kapcsolódó anyagok tekintetében elvégzett kritikai elemzés nyomán adtak ki.

               2020. március 4-én a Kábítószer-bizottság úgy határozott
                  5
               , hogy az ajánlásokról szóló szavazást elhalasztja a 2020. december 3–4-én Bécsben tartandó, újra összehívott 63. ülésére.

               3.Az Unió által képviselendő álláspont

               A két egyezmény jegyzékeinek változtatásai minden tagállam esetében közvetlen hatást gyakorolnak a kábítószer-ellenőrzés terén meglévő uniós jog tárgyi hatályára. A tiltott kábítószer-kereskedelem területén a bűncselekmények tényállási elemeire és a büntetésekre vonatkozó minimumszabályok megállapításáról szóló, 2004. október 25-i 2004/757/IB tanácsi kerethatározat
                  6
                1. cikke 1. pontjának a) alpontja kimondja, hogy a kerethatározat alkalmazásában „kábítószer”: az Egyesült Nemzetek 1972. évi jegyzőkönyvvel módosított 1961. évi Egységes Kábítószer Egyezményének vagy az Egyesült Nemzetek pszichotrop anyagokról szóló 1971. évi egyezményének hatálya alá tartozó anyag, valamint bármely, a kerethatározat mellékletében felsorolt anyag. Ezért a kerethatározatot alkalmazni kell a Kábítószer Egyezményhez és a pszichotrop anyagokról szóló egyezményhez csatolt jegyzékekben felsorolt anyagokra. Ezért az ezen egyezményekhez csatolt jegyzékek bármely változása – az Európai Unió működéséről szóló szerződés (EUMSZ) 3. cikke (2) bekezdésének megfelelően – közvetlenül érinti a közös uniós szabályokat, és módosítja azok hatályát. Ez nem függ attól, hogy a szóban forgó anyagot már Unió-szerte ellenőrzés alá vonták-e.

               A kannabisz és a kannabiszhoz kapcsolódó anyagok, amelyek az ECDD 41. ülése kritikai elemzésének és a WHO 2019. január 24-i hat ajánlásának tárgyát képezték, jelenleg vagy a Kábítószer Egyezmény, vagy a pszichotrop anyagokról szóló egyezmény alapján nemzetközi szintű ellenőrzés alatt állnak:

               –a kannabisz és a kannabiszgyanta a Kábítószer Egyezmény I. jegyzékében szerepel. Ezenkívül a „kannabisz és kannabiszgyanta” szerepel a Kábítószer Egyezmény IV. jegyzékében is, amely különösen veszélyesnek tekintett anyagokat tartalmaz;

               –a dronabinol (delta-9-tetrahidrokannabinol) a pszichotrop anyagokról szóló egyezmény II. jegyzékében szerepel;

               –a tetrahidrokannabinol (delta-9-tetrahidrokannabinol izomerjei) a pszichotrop anyagokról szóló egyezmény I. jegyzékében szerepel;

               –a kannabiszkivonatok és -tinktúrák a Kábítószer Egyezmény I. jegyzékében szerepelnek;

               –a kanabidiolkészítmények ellenőrzése a Kábítószer Egyezmény I. jegyzékében szereplő „kannabiszkivonatok és -tinktúrák” bejegyzés alatt valósul meg;

               –a gyógyszerészeti kannabisz- és dronabinolkészítményeket kannabiszalapú készítményekként a kábítószerekről szóló egységes egyezmény I. jegyzékében ellenőrzik, illetve szintetikus delta-9-tetrahidrokannabinolt alkalmazó készítményekként a pszichotrop anyagokról szóló egyezmény II. jegyzékében.

               A Bizottság uniós álláspontra irányuló javaslata bizonyítékokon alapul. A javaslat támaszkodik a WHO kábítószer-függőséggel foglalkozó szakértői bizottságának üléseihez készült, rendelkezésre álló dokumentumokra, a Kábítószer-bizottság 2019. június 24-i és 2019. szeptember 23-i 4. és 5. ülésszakközi ülésén a WHO, a Nemzetközi Kábítószer-ellenőrző Szerv (INCB) és az ENSZ Kábítószer- és Bűnügyi Hivatala (UNODC) által megbízásuk keretében adott válaszokra
                  7
               , a WHO-ajánlások hatásáról az INCB által készített elemzésre
                  8
                és a Kábítószer-bizottság által június 25–26-án és augusztus 24–25-én megrendezett tematikus megbeszélésekre
                  9
               . Figyelembe veszi továbbá a kábítószerekkel foglalkozó horizontális munkacsoport keretében a tagállamokkal folytatott eszmecseréket, valamint a Kábítószer és Kábítószerfüggőség Európai Megfigyelőközpontjának (EMCDDA) e területen végzett munkáját.

               Az uniós álláspontra vonatkozó bizottsági javaslat csak néhány WHO-ajánlás támogatását javasolja, amelyek a tudományos ismeretek fejlődését tükrözik, és nem eredményeznének jelentős változást ezen anyagok ellenőrzésében.

               Ezzel szemben számos ajánlás esetében nem egyértelműek az új ellenőrzési intézkedések jogi és gyakorlati vonzatai, valamint az új ellenőrzési intézkedésekkel, illetve az azok elmaradásával kapcsolatos következmények. Az uniós álláspontra vonatkozó bizottsági javaslat ezért ezen ajánlások ellenzését javasolja.

               Az Uniónak meg kell határoznia a Kábítószer-bizottság azon ülésén képviselendő álláspontját, amelyen a bizottság az anyagok jegyzékbe sorolásáról dönt. Az Unió megfigyelői státuszából adódó korlátozások miatt ezt az álláspontot a Kábítószer-bizottságban 2020 decemberében tagsággal rendelkező, a bizottságban együttesen, az Unió érdekében eljáró tagállamoknak kell képviselniük. Az Unió nem részes fele ezeknek az egyezményeknek, de kizárólagos hatáskörrel rendelkezik ezen a területen.

               Ezért a Bizottság javaslatot tesz a Kábítószer Egyezmény és a pszichotrop anyagokról szóló egyezmény szerinti anyagjegyzékekbe való besorolás tekintetében a Kábítószer-bizottság újra összehívott, 63. ülésszakán az Európai Unió nevében azon tagállamok által képviselendő uniós álláspontra, amelyek 2020 decemberében a Kábítószer-bizottság tagjai. A Bizottság hatodik alkalommal terjeszt elő ilyen uniós álláspontra irányuló javaslattervezetet
                  10
               . A Tanács elfogadta
                  11
                az uniós álláspontokat, és ez lehetővé tette, hogy az EU egységesen lépjen fel a nemzetközi anyagjegyzékekbe való besorolás tekintetében a Kábítószer-bizottság korábbi ülésein, mivel a Kábítószer-bizottságban részt vevő tagállamok az elfogadott uniós álláspontnak megfelelően szavaztak.

               4.Jogalap

               4.1.Eljárási jogalap

               Az Európai Unió működéséről szóló szerződés (EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               Az EUMSZ 218. cikkének (9) bekezdése attól függetlenül alkalmazandó, hogy az Unió tagja-e a szervnek vagy részes fele-e a megállapodásnak
                  12
               . A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  13
               .

               A Kábítószer-bizottság e cikk értelmében véve „megállapodás által létrehozott szerv”, mivel az ENSZ egyik szerve, a Gazdasági és Szociális Tanács alapította, és konkrét feladatkörét a Kábítószer Egyezmény és a pszichotrop anyagokról szóló egyezmény alapján jelölték ki.

               A Kábítószer-bizottság jegyzékbevételi határozatai az EUMSZ 218. cikkének (9) bekezdése értelmében vett „joghatással bíró jogi aktusok”. A Kábítószer Egyezmény és a pszichotrop anyagokról szóló egyezmény szerint a Kábítószer-bizottság határozatai automatikusan kötelező erejűek, kivéve, ha az egyik fél a vonatkozó határidőn belül határozat felülvizsgálata iránti kérelmet nyújt be a Gazdasági és Szociális Tanácshoz
                  14
               . A Gazdasági és Szociális Tanácsnak az ügyre vonatkozó határozatai véglegesek. Tekintettel arra, hogy döntően befolyásolhatják az uniós jogalkotás tartalmát, a Kábítószer-bizottság jegyzékbevételi határozatai az uniós jogból, nevezetesen a 2004/757/IB tanácsi kerethatározatból eredően az uniós jogrendben is joghatással rendelkeznek. Az egyezmények jegyzékeinek változtatásai közvetlen hatást gyakorolnak ezen uniós jogi eszköz tárgyi hatályára.

               A tervezett jogi aktus nem a megállapodás intézményi keretét egészíti ki vagy módosítja.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül.

               A tervezett jogi aktus elsődleges célkitűzése és tartalma a tiltott kábítószer-kereskedelemmel kapcsolatos.

               Ezért a javasolt határozat anyagi jogalapja az EUMSZ 83. cikkének (1) bekezdése, amely a több tagállamra kiterjedő vonatkozású, különösen súlyos bűncselekmények egyikeként említi a tiltott kábítószer-kereskedelmet, és felhatalmazza az Európai Parlamentet és a Tanácsot a bűncselekményi tényállásokra és a büntetési tételekre vonatkozó szabályozási minimumok meghatározására a tiltott kábítószer-kereskedelem területén.

               4.3.Változó geometria

               Dániára nézve kötelező a 2018. november 22-ig alkalmazandó 2004/757/IB tanácsi kerethatározat, amelynek 1. cikke kimondja, hogy „kábítószer” a Kábítószer Egyezményben és a pszichotrop anyagokról szóló egyezményben foglalt anyagok bármelyike.

               Mivel a Kábítószer-bizottság jegyzékbevételi határozatai érintik a tiltott kábítószer-kereskedelem területére vonatkozó közös szabályokat, amelyek kötelezőek Dániára nézve, Dánia részt vesz a szóban forgó jegyzékbevételi határozatok elfogadásakor az Unió nevében képviselendő álláspont meghatározásáról szóló tanácsi határozat elfogadásában.

               4.4.Következtetés

               E javaslat jogalapja az EUMSZ 83. cikkének (1) bekezdése, összefüggésben az EUMSZ 218. cikkének (9) bekezdésével.

               5.KÖLTSÉGVETÉSI VONZATOK

               A javaslatnak nincs költségvetési vonzata.

               2020/0296 (NLE)

               Javaslat

               A TANÁCS HATÁROZATA

               az 1972. évi jegyzőkönyvvel módosított, 1961. évi Egységes Kábítószer Egyezmény és a pszichotrop anyagokról szóló, 1971. évi egyezmény szerinti anyagjegyzékekbe való felvétel tekintetében a Kábítószer-bizottság újra összehívott 63. ülésszakán az Európai Unió nevében képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 83. cikke (1) bekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az Egyesült Nemzetek Szervezetének (ENSZ) az 1972. évi jegyzőkönyvvel módosított, 1961. évi Egységes Kábítószer Egyezménye
                  15
                (a továbbiakban: Kábítószer Egyezmény) 1975. augusztus 8-án lépett hatályba.

               (2)A Kábítószer Egyezmény 3. cikke értelmében a Kábítószer-bizottság dönthet bizonyos anyagoknak az említett egyezmény jegyzékeibe történő felvételéről. A jegyzékeket csupán az Egészségügyi Világszervezet (WTO) ajánlásainak megfelelően módosíthatja, úgy is dönthet azonban, hogy nem hajtja végre a WHO által ajánlott változtatásokat.

               (3)A pszichotrop anyagokról szóló, 1971. évi ENSZ-egyezmény
                  16
                (a továbbiakban: pszichotrop anyagokról szóló egyezmény) 1976. augusztus 16-án lépett hatályba.

               (4)A pszichotrop anyagokról szóló egyezmény 2. cikke értelmében a Kábítószer-bizottság – a WHO ajánlásai alapján – dönthet anyagoknak az említett egyezmény jegyzékeibe történő felvételéről vagy az azokból való törléséről. Széles mérlegelési jogkörrel rendelkezik a gazdasági, szociális, jogi, adminisztratív és egyéb tényezők figyelembevétele érdekében, azonban nem járhat el önkényesen.

               (5)A két egyezmény jegyzékeinek változtatásai közvetlen hatást gyakorolnak a kábítószer-ellenőrzés terén alkalmazandó uniós jog tárgyi hatályára. A 2004/757/IB tanácsi kerethatározat
                  17
                alkalmazandó az egyezményhez csatolt jegyzékekben felsorolt anyagokra. Ezért az ezen egyezmények jegyzékeinek bármely változása – az Európai Unió működéséről szóló szerződés (EUMSZ) 3. cikke (2) bekezdésének megfelelően – közvetlenül érinti a közös uniós szabályokat, és módosítja azok hatályát.

               (6)A Kábítószer-bizottság újra összehívott, 2020. december 3–4-én Bécsben megrendezésre kerülő 63. ülésszakán várhatóan határozatokat fogad el a kannabiszra és a kannabiszhoz kapcsolódó anyagokra vonatkozóan, amelyek a Kábítószer Egyezmény vagy a pszichotrop anyagokról szóló egyezmény alapján már ellenőrzés alatt állnak.

               (7)Az Unió nem részes fele az érintett ENSZ-egyezményeknek. Megfigyelői státusszal rendelkezik a Kábítószer-bizottságban, amelynek a 2020. decemberében 12 tagállam szavazati joggal rendelkező tagja
                  18
               . Ezért fel kell hatalmazni a tagállamokat az Unió álláspontjának képviseletére a Kábítószer Egyezmény, valamint a pszichotrop anyagokról szóló egyezmény szerinti anyagjegyzékekbe való felvétel tekintetében, mivel az anyagoknak az egyezmények nemzetközi jegyzékeibe való felvétele az Unió kizárólagos hatáskörébe tartozik.

               (8)A WHO 2019. január 24-én hat ajánlást
                  19
                nyújtott be, amelyeket a kábítószer-függőséggel foglalkozó szakértői bizottság (a továbbiakban: a WHO szakértői bizottsága) 41. ülésén a kannabisz és a kannabiszhoz kapcsolódó anyagok tekintetében elvégzett kritikai elemzés nyomán adtak ki. Ezeknek az ajánlásoknak nem célja a kannabisz vagy a kannabiszhoz kapcsolódó anyagok rekreációs célú felhasználásának engedélyezése.

               (9)A WHO szakértői bizottságának értékelése szerint a kannabisz és a kannabiszgyanta jellemzően nem jár a Kábítószer Egyezmény IV. jegyzékében szereplő többi anyag hatásához hasonló következményekkel. Ezenkívül a kannabiszkészítmények terápiás potenciált mutattak a fájdalom és más, orvosi kezelésre szoruló állapotok, például az epilepszia és a sclerosis multiplex okozta görcsök kezelésére.

               (10)A WHO szerint a kannabiszt és a kannabiszgyantát olyan ellenőrzési szinten kell jegyzékbe venni, amely megelőzi a kannabiszhasználat által okozott károkat, és ugyanakkor nem akadályozza a gyógyászati felhasználásra szánt, kannabiszhoz kapcsolódó készítményekhez való hozzáférést, valamint azok kutatását és fejlesztését. A WHO ezért arra a következtetésre jutott, hogy a kannabisznak és a kannabiszgyantának a IV. jegyzékbe való felvétele nem felel meg a kábítószerek IV. jegyzékbe való felvételére vonatkozó kritériumoknak.

               (11)Ez az ajánlás nem vonja maga után a kannabisz és a kannabiszgyanta nemzetközi ellenőrzési szintjének változását. Kellően figyelembe veszi a kannabisznak és a kannabiszgyantának a Kábítószer Egyezménybe való első felvétele óta a területen bekövetkezett tudományos fejleményeket. A kannabisznak és a kannabiszgyantának a Kábítószer Egyezmény IV. jegyzékéből való törlése előnyös lenne mind a kannabisz terápiás hasznosságára, mind esetleges káros hatásaira vonatkozó kollektív ismereteink fejlődése szempontjából.

               (12)Célszerű ezért, hogy az Unió álláspontja az legyen, hogy a kannabiszt és a kannabiszgyantát törölni kell a Kábítószer Egyezmény IV. jegyzékéből.

               (13)A WHO szakértői bizottságának értékelése szerint a delta-9-tetrahidrokannabinol és aktív sztereoizomerje, a dronabinol esetében – különösen a nagy tisztaságú, illegálisan előállított formáik tekintetében – a Kábítószer Egyezmény I. jegyzékébe felvett kannabiszhoz viszonyítva legalább ugyanolyan mértékű negatív egészségügyi következmények, függőség és visszaélési lehetőség jelentkezhet. Az olyan anyagot, amely a Kábítószer Egyezményben már szereplő anyagéhoz hasonló visszaélésre és hasonló negatív egészségügyi következmények kiváltására alkalmas, rendes körülmények között ugyanabba a jegyzékbe kell felvenni, mint a szóban forgó anyagot. Mivel a delta-9-tetrahidrokannabinol esetében a kannabiszhoz hasonló visszaélések és hasonló negatív egészségügyi következmények jelentkezhetnek, megfelel a Kábítószer Egyezmény I. jegyzékébe való felvétel kritériumainak.

               (14)A WHO továbbá úgy vélte, hogy a delta-9-tetrahidrokannabinolnak a kannabiszéval azonos egyezménybe és jegyzékbe, azaz a Kábítószer Egyezmény I. jegyzékébe való felvétele nagyban megkönnyítené az egyezmények ellenőrzési intézkedéseinek végrehajtását a tagállamokban. A WHO ezért azt ajánlotta, hogy a delta-9-tetrahidrokannabinolt és aktív sztereoizomerjét, a dronabinolt vegyék fel a Kábítószer Egyezmény I. jegyzékébe, és ezen ajánlás elfogadása esetén töröljék a pszichotrop anyagokról szóló egyezmény II. jegyzékéből.

               (15)Ez az ajánlás nem vonja maga után a delta-9-tetrahidrokannabinol és aktív sztereoizomerje, a dronabinol nemzetközi ellenőrzési szintjének változását. Megkönnyítheti továbbá az ellenőrzési intézkedések végrehajtását a tagállamokban.

               (16)Célszerű ezért, hogy az Unió álláspontja az legyen, hogy a delta-9-tetrahidrokannabinolt és aktív sztereoizomerjét, a dronabinolt vegyék fel a Kábítószer Egyezmény I. jegyzékébe, és ezen ajánlás elfogadása esetén töröljék a pszichotrop anyagokról szóló egyezmény II. jegyzékéből.

               (17)A WHO szakértői bizottságának értékelése szerint a pszichotrop anyagokról szóló egyezmény I. jegyzékébe felvett tetrahidrokannabinol (a delta-9-tetrahidrokannabinol izomerjei) esetében nem jelentkeznek a delta-9-tetrahidrokannabinolhoz hasonló visszaélési lehetőségek és negatív egészségügyi következmények, de a hat izomer mindegyike és a delta-9-tetrahidrokannabinol közötti kémiai hasonlóság miatt standard kémiai vizsgálatokkal nagyon nehéz megkülönböztetni e hat izomer bármelyikét a delta-9-tetrahidrokannabinoltól. Ezen túlmenően e hat izomernek a delta-9-tetrahidrokannabinollal azonos jegyzékbe — azaz a Kábítószer Egyezmény I. jegyzékébe – való felvétele megkönnyítené a delta-9-tetrahidrokannabinol nemzetközi ellenőrzésének végrehajtását, valamint segítené a tagállamokat a nemzeti szintű ellenőrzési intézkedések végrehajtásában. A WHO ezért azt ajánlotta, hogy amennyiben a Kábítószer-bizottság (CND) elfogadja a dronabinolnak és sztereoizomerjeinek (delta-9-tetrahidrokannabinol) a Kábítószer Egyezmény I. jegyzékébe történő felvételére vonatkozó ajánlást, a tetrahidrokannabinolt (delta-9-tetrahidrokannabinol izomerjei) vegyék fel a Kábítószer Egyezmény I. jegyzékébe, és ezen ajánlás elfogadása esetén töröljék a pszichotrop anyagokról szóló egyezmény I. jegyzékéből.

               (18)Ez az ajánlás nem vonja maga után a tetrahidrokannabinol (delta-9-tetrahidrokannabinol izomerjei) nemzetközi ellenőrzési szintjének változását. Összhangban van a minőségi jogalkotás elveivel, és megkönnyítheti az ellenőrzési intézkedések végrehajtását a tagállamokban.

               (19)Célszerű ezért, hogy az Unió álláspontja az legyen, hogy amennyiben a Kábítószer-bizottság (CND) elfogadja a dronabinolnak és sztereoizomerjeinek (delta-9-tetrahidrokannabinol) a Kábítószer Egyezmény I. jegyzékébe történő felvételére vonatkozó ajánlást, a tetrahidrokannabinolt (delta-9-tetrahidrokannabinol izomerjei) vegyék fel a Kábítószer Egyezmény I. jegyzékébe, és az ajánlás elfogadása esetén töröljék a pszichotrop anyagokról szóló egyezmény I. jegyzékéből.

               (20)A delta-9-tetrahidrokannabinol és aktív sztereoizomerje, a dronabinol, valamint a tetrahidrokannabinol (a delta-9-tetrahidrokannabinol izomerjei) jegyzékbe sorolásának koherenciája érdekében, továbbá annak a kockázatnak az elkerülése céljából, hogy ezen anyagok bármelyikét a Kábítószer Egyezményben és a pszichotrop anyagokról szóló egyezményben egyaránt jegyzékbe vegyék, lehetővé kell tenni a tagállamok számára, hogy az ezen anyagokra vonatkozó uniós álláspontot összevont szavazás keretében fejezzék ki .

               (21)A WHO szakértői bizottságának értékelése szerint a kannabiszkivonatoknak és -tinktúráknak a Kábítószer Egyezményben említett változékony pszichoaktív tulajdonságai elsősorban az e kivonatokban és tinktúrákban található delta-9-tetrahidrokannabinol változó koncentrációjának tudhatók be. A kannabisz egyes, pszichoaktív tulajdonságokkal nem rendelkező kivonatai és tinktúrái, beleértve mindenekelőtt a kannabidiolt, ígéretes terápiás alkalmazásokkal rendelkeznek. Az a tény, hogy különböző – változó delta-9-tetrahidrokannabinol-koncentrációjú – készítmények ellenőrzésére ugyanazon „Kivonatok és tinktúrák” bejegyzés és jegyzék keretében kerül sor, kihívást jelent az országokban ellenőrzési intézkedéseket végrehajtó illetékes hatóságok számára. Ezen túlmenően a készítményeknek a Kábítószer Egyezmény szerinti meghatározása a kannabisz „készítményeiként” és – amennyiben a bizottság ajánlása nyomán a dronabinol áthelyezésre kerül a Kábítószer Egyezmény I. jegyzékébe – a dronabinol és annak sztereoizomerjei „készítményeiként” magában foglalhatja a „kannabiszkivonatokat és -tinktúrákat”. A WHO ezért azt ajánlotta, hogy a kivonatokat és tinktúrákat töröljék a Kábítószer Egyezmény I. jegyzékéből.

               (22)A WHO által ezen ajánlás kiadása után szolgáltatott információk
                  20
               , valamint ezen ajánlás hatásának a Nemzetközi Kábítószer-ellenőrző Szerv (INCB) általi elemzése
                  21
                egyértelművé teszi, hogy ez az ajánlás nem vonja maga után a kannabiszkivonatok és -tinktúrák nemzetközi ellenőrzési szintjének módosítását, és az ajánlás várhatóan nem lesz hatással a tagállamok ellenőrzési és/vagy jelentéstételi kötelezettségeire. Emellett a módosítás nagyobb bizonyosságot nyújt az oldószer használata nélkül, hő és nyomás alkalmazásával előállított termékek ellenőrzésében.

               (23)Célszerű ezért, hogy az Unió álláspontja az legyen, hogy meg kell szavazni az ajánlást, miszerint a „kivonatokat és -tinktúrákat” törlik a Kábítószer Egyezmény I. jegyzékéből.

               (24)A WHO szakértői bizottságának értékelése szerint a kannabidiol megtalálható a kannabiszban és a kannabiszgyantában, de nem rendelkezik pszichoaktív tulajdonságokkal, nem ad lehetőséget visszaélésre, és nem okozhat függőséget. Nincs jelentős negatív egészségügyi következménye. Továbbá a kannabidiol hatékonynak bizonyult bizonyos, kezelésnek ellenálló, gyermekkorban kezdődő epilepsziabetegségek kezelésében.

               (25)A WHO megállapította, hogy a kannabiszkészítményként előállított, pszichoaktív hatással nem járó gyógyszerek nyomokban tartalmaznak delta-9-tetrahidrokannabinolt, és elismerte, hogy a delta-9-tetrahidrokannabinol 0,15 %-os pontossággal történő kémiai elemzése egyes tagállamok számára nehézséget okozhat. A WHO ezért azt ajánlotta, hogy Kábítószer Egyezmény I. jegyzéke egészüljön ki a következő lábjegyzettel: „Az elsősorban kannabidiolt tartalmazó készítmények, amelyek legfeljebb 0,2 százalékban tartalmaznak delta-9-tetrahidrokannabinolt, nem állnak nemzetközi ellenőrzés alatt.”

               (26)Ez az ajánlás azonban csökkentené ezen készítmények jelenlegi ellenőrzési szintjét; a 0,2 %-os határérték megállapítását nem támasztják alá kellőképpen tudományos bizonyítékok; az ajánlás megfogalmazása nem zárja ki a 0,2 százalék kiszámításának módjával kapcsolatos esetleges eltérő értelmezéseket; az intézkedés technikai végrehajtása pedig a technikai és igazgatási kapacitás miatt nehézségekbe ütközik. A kannabidiol más kannabinoidokhoz viszonyított megkülönböztetett kezelése nincs összhangban az egyezmények jegyzékeinek jelenlegi szerkezetével. Az ajánlás ebben a formában nem biztosítja a szükséges jogbiztonságot, és nem jelent megfelelő megoldást a kannabidiolra.

               (27)Célszerű ezért, hogy az Unió álláspontja az legyen, hogy el kell utasítani az ajánlást, miszerint a kábítószerekről szóló egyezmény I. jegyzékében a kannabiszra és a kannabiszgyantára vonatkozó bejegyzést ki kell egészíteni az „elsősorban kannabidiolt tartalmazó, legfeljebb 0,2 százalékban delta-9-tetrahidrokannabinolt tartalmazó” készítményekre vonatkozó lábjegyzettel.

               (28)Tekintettel továbbá a kannabidiol lehetséges nagy értékű alkalmazásaira, például az egészségügyi, a kozmetikai és az élelmiszeripari ágazatban, valamint az ipari kendertermesztés gazdasági és környezeti potenciáljára, a WHO felkérést kap, hogy sürgősen tegyen javaslatot egy felülvizsgált ajánlásra a kannabidiol megfelelő szintű nemzetközi ellenőrzésének meghatározása érdekében, beleértve annak lehetőségét is, hogy a kannabidiol mentesüljön az ilyen ellenőrzés alól.

               (29)A WHO szakértői bizottságának értékelése szerint a delta-9-tetrahidrokannabinolt tartalmazó gyógyszerek nem társulnak visszaéléssel és függőséggel járó problémákhoz, és azokat nem használják fel nem egészségügyi célokra. A WHO továbbá megállapította, hogy az ilyen készítményeket úgy alakítják ki, hogy azokkal ne lehessen visszaélni, és nincs bizonyíték olyan mértékű tényleges visszaélésre vagy negatív egészségügyi következményekre, amelyek indokolnák a Kábítószer Egyezmény I. jegyzékéhez kapcsolódó jelenlegi ellenőrzési szintet vagy a pszichotrop anyagokról szóló egyezmény II. jegyzékéhez kapcsolódó ellenőrzési szintet. A WHO ezért azt ajánlotta, hogy „a kémiai szintézissel vagy kannabiszkészítményként előállított készítményeket, amelyeket gyógyszerészeti készítményként egy vagy több más összetevővel kevernek oly módon, hogy a delta-9-tetrahidrokannabinol nem nyerhető ki könnyen hozzáférhető eszközökkel vagy közegészségügyi kockázatot jelentő hozammal”, vegyék fel a Kábítószer Egyezmény III. jegyzékébe.

               (30)Az ajánlás „gyógyszerészeti” készítményekre vonatkozó megfogalmazása azonban nem alapul a Kábítószer Egyezményben meghatározott kifejezéseken. Ezen túlmenően ez az ajánlás további szabályozási terhet róhat a tagállamokra, amelyeknek az egységes alkalmazás biztosítása érdekében meg kellene határozniuk az ezen ajánlásban használt fogalmakat, és minden egyes termék esetében meg kell győződniük arról, hogy teljesül-e a „könnyen hozzáférhető eszközökkel” való kinyerhetőség hiányára vonatkozó feltétel.

               (31)Célszerű ezért, hogy az Unió álláspontja az legyen, hogy el kell utasítani az ajánlást, amely a következő anyagoknak a Kábítószer Egyezmény III. jegyzékébe való felvételére vonatkozik: „a kémiai szintézissel vagy kannabiszkészítményként előállított készítmények, amelyeket gyógyszerészeti készítményként egy vagy több más összetevővel kevernek oly módon, hogy a delta-9-tetrahidrokannabinol (dronabinol) nem nyerhető ki könnyen hozzáférhető eszközökkel vagy közegészségügyi kockázatot jelentő hozammal”.

               (32)Helyénvaló meghatározni az Unió által a Kábítószer-bizottságban képviselendő álláspontot, mivel a kannabisz és a kannabiszhoz kapcsolódó anyagok jegyzékbe sorolásával kapcsolatos határozatokra vonatkozó döntések meghatározó módon befolyásolják majd az uniós szabályozás, nevezetesen a 2004/757/IB kerethatározat tartalmát.

               (33)Az Unió álláspontját azon tagállamok képviselik közösen eljárva, amelyek tagjai a Kábítószer-bizottságnak.

               (34)Dániára nézve a 2004/757/IB kerethatározat kötelező, ezért részt vesz ennek a határozatnak az elfogadásában és alkalmazásában.

               (35)Írországra nézve a 2004/757/IB kerethatározat kötelező, ezért részt vesz ennek a határozatnak az elfogadásában és alkalmazásában,

               ELFOGADTA EZT A HATÁROZATOT:

               1. cikk

               A tagállamoknak az Unió nevében az e határozat mellékletében foglaltaknak megfelelő álláspontot kell képviselniük a Kábítószer-bizottság újra összehívott 63. ülésszakán, 2020. december 3–4-én, amikor a testület eleget tesz annak a felszólításnak, hogy fogadjon el olyan határozatokat, amelyek további anyagokkal egészítik ki az ENSZ 1972. évi jegyzőkönyvvel módosított, 1961. évi Egységes Kábítószer Egyezményének, valamint a pszichotrop anyagokról szóló 1971. évi ENSZ-egyezménynek a jegyzékeit, vagy anyagokat törölnek ezekből.

               2. cikk

               Az 1. cikkben említett álláspontot azon tagállamok képviselik közösen eljárva, amelyek tagjai a Kábítószer-bizottságnak.

               3. cikk

               Ennek a határozatnak a Szerződéseknek megfelelően a tagállamok a címzettjei.

               Kelt Brüsszelben, -án/-én.

                     a Tanács részéről

                     az elnök

                     (1)

                        Az Egyesült Nemzetek Szerződéseinek Tára, 978. kötet, 14152. o.

                     (2)

                        Az Egyesült Nemzetek Szerződéseinek Tára, 1019. kötet, 14956. o.

                     (3)

                        2020. január 1. óta az alábbi 12 tagállam a Kábítószer-bizottság szavazati joggal rendelkező tagja: Ausztria, Belgium, Cseh Köztársaság, Franciaország, Hollandia, Horvátország, Lengyelország, Magyarország, Németország, Olaszország, Spanyolország, Svédország.

                     (4)

                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1
                  . 2020. augusztus 5-én a WHO levelet küldött az ENSZ Főtitkárságának, amelyben tisztázta, hogy a „delta-9-tetrahidrokannabinolt (dronabinolt) tartalmazó” kifejezést a gyógyszerészeti kannabisz- és dronabinolkészítményekről szóló ajánlás szövege részének kell tekinteni.

                     (5)

                        A Kábítószer-bizottság 63/14. sz. határozata.
                  https://www.unodc.org/documents/commissions/CND/Drug_Resolutions/2020-2029/2020/Decision_63_14.pdf
                  .

                     (6)

                        HL L 335., 2004.11.11., 8. o., amelyet a következő jogszabály módosított: az Európai Parlament és a Tanács (EU) 2017/2103 irányelve (2017. november 15.) a 2004/757/IB tanácsi kerethatározatnak a kábítószer fogalommeghatározása új pszichoaktív anyagokkal való kiegészítése céljából történő módosításáról és a 2005/387/IB tanácsi határozat hatályon kívül helyezéséről (HL L 305., 2017.11.21., 12. o.).

                     (7)

                        A kérdések és válaszok 2019. november 26-i összefoglalását lásd a következő weboldalon:
                  https://www.unodc.org/documents/commissions/CND/CND_Sessions/CND_63/CRPs/ECN72020_CRP4_V2000845.pdf
                  .

                     (8)

                        Analysis of the impact of the WHO recommendations on cannabis and cannabis-related products on the control requirements of the international drug control system (A WHO kannabiszra és kannabiszhoz kapcsolódó termékekre vonatkozó ajánlásainak a nemzetközi kábítószer-ellenőrzési rendszer ellenőrzési követelményeire gyakorolt hatásának elemzése), 2020. június 15., Az INCB titkársága.

                     (9)

                        A tervek szerint 2020. október 6–7-én újabb tematikus találkozóra kerül sor a kannabiszra és a kannabiszgyantára vonatkozó WHO-ajánlás megvitatása céljából. A Kábítószer-bizottság ülésszakközi ülésére a tervek szerint október 8-án kerül sor, hogy lezárják az ajánlásokkal kapcsolatos megbeszéléseket.

                     (10)

                        COM(2017) 72 final; COM(2018) 31 final; COM(2019) 862 final; COM(2019) 624 és COM(2019) 631.

                     (11)

                        Az Általános Ügyek Tanácsa 2017. március 7-én, 2018. február 27-én, 2019. március 5-én és 2020. február 17-én fogadta el ezeket.

                     (12)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 64. pont.

                     (13)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (14)

                        A Kábítószer Egyezmény 3. cikkének (7) bekezdése; a pszichotrop anyagokról szóló egyezmény 2. cikkének (7) bekezdése.

                     (15)

                        Az Egyesült Nemzetek Szerződéseinek Tára, 978. kötet, 14152. o.

                     (16)

                        Az Egyesült Nemzetek Szerződéseinek Tára, 1019. kötet, 14956. o.

                     (17)

                        A Tanács 2004/757/IB kerethatározata (2004. október 25.) a tiltott kábítószer-kereskedelem területén a bűncselekmények tényállási elemeire és a büntetésekre vonatkozó minimumszabályok megállapításáról (HL L 335., 2004.11.11., 8. o.).

                     (18)

                        2020. január 1. óta az alábbi 12 tagállam a Kábítószer-bizottság szavazati joggal rendelkező tagja: Ausztria, Belgium, Cseh Köztársaság, Franciaország, Hollandia, Horvátország, Lengyelország, Magyarország, Németország, Olaszország, Spanyolország, Svédország.

                     (19)

                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1

                     (20)

                        A kérdések és válaszok 2019. november 26-i összefoglalását lásd a következő weboldalon:
                  https://www.unodc.org/documents/commissions/CND/CND_Sessions/CND_63/CRPs/ECN72020_CRP4_V2000845.pdf
                  .

                     (21)

                        Analysis of the impact of the WHO recommendations on cannabis and cannabis-related products on the control requirements of the international drug control system (A WHO kannabiszra és kannabiszhoz kapcsolódó termékekre vonatkozó ajánlásainak a nemzetközi kábítószer-ellenőrzési rendszer ellenőrzési követelményeire gyakorolt hatásának elemzése), 2020. június 15., Az INCB titkársága.

    ---documentbreak---

               EURÓPAI BIZOTTSÁG
            Brüsszel, 2020.12.8.
            COM(2020) 659 final/2
            COM(2020) 659 final of 16.10.2020 downgraded on 8.12.2020.
            MELLÉKLET
            a következőhöz:
            JavaslatA TANÁCS HATÁROZATA
            az 1972. évi jegyzőkönyvvel módosított, 1961. évi Egységes Kábítószer Egyezmény és a pszichotrop anyagokról szóló, 1971. évi egyezmény szerinti anyagjegyzékekbe való felvétel tekintetében a Kábítószer-bizottság újra összehívott 63. ülésszakán az Európai Unió nevében képviselendő álláspontról

               MELLÉKLET

               A Kábítószer-bizottságban tagsággal rendelkező, az Unió érdekében együttesen eljáró tagállamok által a Kábítószer-bizottság újra összehívott, 2020. december 3–4-i, 63. ülésszakán az anyagok ellenőrzésének hatályát érintő változtatások tekintetében képviselendő álláspont:

               (1)a kannabiszt és a kannabiszgyantát törölni kell a Kábítószer Egyezmény IV. jegyzékéből
                  1
               ;

               (2)a dronabinolt (delta-9-tetrahidrokannabinol) fel kell venni a Kábítószer Egyezmény I. jegyzékébe, és ezen ajánlás elfogadása esetén törölni kell a pszichotrop anyagokról szóló egyezmény II. jegyzékéből;

               (3)a tetrahidrokannabinolt (a delta-9-tetrahidrokannabinol izomerjei) fel kell venni a Kábítószer Egyezmény I. jegyzékébe azzal a feltétellel, hogy a Kábítószer-bizottság elfogadja a dronabinolnak és sztereoizomerjeinek (delta-9-tetrahidrokannabinol) a Kábítószer Egyezmény I. jegyzékébe történő felvételére vonatkozó ajánlást, továbbá ezen ajánlás elfogadása esetén törölni kell a pszichotrop anyagokról szóló egyezmény I. jegyzékéből;

               (4)a „kivonatok és tinktúrák” kifejezést el kell hagyni a Kábítószer Egyezmény I. jegyzékéből;

               (5)a Kábítószer Egyezmény I. jegyzékében a kannabiszra és a kannabiszgyantára vonatkozó bejegyzés nem egészíthető ki a következő lábjegyzettel: „Az elsősorban kannabidiolt tartalmazó készítmények, amelyek legfeljebb 0,2 százalékban tartalmaznak delta-9-tetrahidrokannabinolt, nem állnak nemzetközi ellenőrzés alatt.”; a WHO felkérést kap, hogy sürgősen tegyen javaslatot egy felülvizsgált ajánlásra a kannabidiol megfelelő szintű nemzetközi ellenőrzésének meghatározása érdekében, beleértve annak lehetőségét is, hogy a kannabidiol mentesüljön az ilyen ellenőrzés alól;

               (6)a kémiai szintézissel vagy kannabiszkészítményként előállított készítmények, amelyeket gyógyszerészeti készítményként egy vagy több más összetevővel kevernek oly módon, hogy a delta-9-tetrahidrokannabinol (dronabinol) nem nyerhető ki könnyen hozzáférhető eszközökkel vagy közegészségügyi kockázatot jelentő hozammal, nem vehetők fel a Kábítószer Egyezmény III. jegyzékébe.

               A jegyzékbe sorolás koherenciája érdekében, továbbá elkerülendő annak kockázatát, hogy az egyes anyagokat a Kábítószer Egyezményben és a pszichotrop anyagokról szóló egyezményben egyaránt jegyzékbe vegyék, a tagállamok összevont szavazást fogadhatnak el a dronabinolra és a tetrahidrokannabinolra vonatkozó ajánlások esetében.

                     (1)

                        Azok továbbra is szerepelnek az Egyezmény I. jegyzékében.